Σε επιβολή δασμών στις εισαγωγές αλουμινίου και χάλυβα από τον Καναδά, το Μεξικό και την Ευρωπαϊκή Ένωση προχωρούν από την Παρασκευή οι ΗΠΑ, όπως είχε προαναγγείλει προ δύο μηνών ο Αμερικανός πρόεδρος Ντόναλντ Τραμπ.

Μιλώντας σε δημοσιογράφους από το Παρίσι όπου βρίσκεται, ο υπουργός Εμπορίου των ΗΠΑ Γουίλμπουρ Ρος ανέφερε πως οι δασμοί 25% στις εισαγωγές χάλυβα και 10% στις εισαγωγές αλουμινίου από την Ε.Ε., τον Καναδά και το Μεξικό θα τεθούν σε ισχύ τα μεσάνυχτα (07:00 της Παρασκευής ώρα Ελλάδας), καθώς λήγει η δίμηνη παράταση που ίσχυε για την Ευρωπαϊκή Ένωση και τις δύο γειτονικές στις ΗΠΑ χώρες.

«Προσβλέπουμε στη συνέχιση των διαπραγματεύσεων, τόσο με τον Καναδά και το Μεξικό από τη μία πλευρά, και με την Ευρωπαϊκή Επιτροπή από την άλλη, επειδή υπάρχουν άλλα θέματα τα οποία πρέπει επίσης να επιλύσουμε», πρόσθεσε.

Παράλληλα, μιλώντας στο αμερικανικό τηλεοπτικό δίκτυο CNBC, εξέφρασε την εκτίμηση πως οποιαδήποτε αντίμετρα επιβληθούν από την Ευρώπη ή άλλες χώρες ως απάντηση στους αμερικανικούς δασμούς, είναι απίθανο να έχουν μεγάλο αντίκτυπο στην αμερικανική οικονομία. Είπε εξάλλου ότι οι επιπτώσεις στις σχέσεις των ΗΠΑ με τις χώρες που επηρεάζονται από την αμερικανική απόφαση δεν θα είναι μακροπρόθεσμες και ότι θα «το ξεπεράσουν εν ευθέτω χρόνο».

Μέρκελ - Μακρόν: Παράνομοι οι αμερικανικοί δασμοί

Παράνομους χαρακτήρισαν η καγκελάριος της Γερμανίας Άγκελα Μέρκελ και ο πρόεδρος της Γαλλίας Εμανουέλ Μακρόν τους τους τελωνειακούς δασμούς στον χάλυβα και το αλουμίνιο που αποφάσισαν να επιβάλουν οι ΗΠΑ στην Ε.Ε., τον Καναδά και το Μεξικό.

Σε ανακοίνωσή της, η κ. Μέρκελ τόνισε πως η επιβολή των δασμών «εγκυμονεί τον κίνδυνο ενός φαύλου κύκλου που θα μας οδηγήσει σε κλιμάκωση, η οποία εν τέλει θα ζημιώσει ολόκληρο τον κόσμο». «Η απόφαση του προέδρου των ΗΠΑ (Ντόναλντ Τραμπ) να μην εξαιρέσει σε μόνιμη βάση (την Ευρώπη) θα αναλυθεί διεξοδικά στους κόλπους της Ε.Ε.», η οποία είναι προετοιμασμένη «να απαντήσει σε ενδεδειγμένα αντίμετρα» προειδοποίησε η Γερμανίδα καγκελάριος.

Από την πλευρά του, ο κ. Μακρόν ανέφερε σε δήλωσή του πως η αμερικανική απόφαση για την επιβολή δασμών είναι λανθασμένη. Είπε επίσης ότι θα έχει επικοινωνία με τον Ντόναλντ Τραμπ την Παρασκευή για το ζήτημα.

Αντίποινα σχεδιάζει η Ε.Ε.

Σε μια πρώτη ευρωπαϊκή αντίδραση, ο πρόεδρος της Κομισιόν Ζαν-Κλοντ Γιούνκερ προανήγγειλε αντισταθμιστικά μέτρα από την Ε.Ε. «τις επόμενες ώρες». «Είναι μια κακή ημέρα για το παγκόσμιο εμπόριο», τόνισε σε ομιλία του στις Βρυξέλλες και χαρακτήρισε «απαράδεκτη» την επιβολή των δασμών από τις ΗΠΑ.

«Επομένως, αμέσως θα προσφύγουμε στον Παγκόσμιο Οργανισμού Εμπορίου» και «θα ανακοινώσουμε αντίμετρα εντός των επόμενων ωρών», σημείωσε ο κ. Γιούνκερ. Επεσήμανε εξάλλου ότι η Ε.Ε. είναι διατεθειμένη να συζητήσει τρόπους βελτίωσης των διμερών εμπορικών σχέσεων με τις ΗΠΑ, ωστόσο κατέστησε σαφές πως η Ένωση «δεν πρόκειται να διαπραγματευτεί υπό απειλές». Πρόσθεσε, δε, ότι «θα υπερασπιστούμε τα συμφέροντα της Ένωσης, σε πλήρη συμμόρφωση με το διεθνές εμπορικό δίκαιο».

Από την πλευρά της, η επίτροπος Εμπορίου Σεσίλια Μάλστρομ σχολίασε πως πρόκειται για κακή ημέρα για το παγκόσμιο εμπόριο, καθώς και ότι η Ε.Ε. προσπάθησε να αποφύγει αυτήν την εξέλιξη. Κατηγόρησε επίσης τις ΗΠΑ ότι «προσπάθησαν να χρησιμοποιήσουν την απειλή των εμπορικών περιορισμών προκειμένου να λάβουν παραχωρήσεις από την Ε.Ε.».

Προανήγγειλε επιπλέον πως η Ε.Ε. θα προσφύγει στον Παγκόσμιο Οργανισμό Εμπορίου, καθώς και ότι θα επιβάλει μέτρα εξισορρόπησης και προστασίας της αγοράς της.

Η βρετανική κυβέρνηση εξέφρασε επίσης τη βαθιά της απογοήτευση σχετικά με την αμερικανική απόφαση να προχωρήσει στην επιβολή δασμών. «Είμαστε βαθιά απογοητευμένοι που οι ΗΠΑ αποφάσισαν να επιβάλουν δασμούς στις εισαγωγές χάλυβα και αλουμινίου από την Ε.Ε. επικαλούμενες την εθνική ασφαλεία» υπογράμμισε Βρετανός κυβερνητικός εκπρόσωπος, σύμφωνα με το Reuters.

naftemporiki.gr με πληροφορίες από ΑΜΠΕ, Reuters, AFP